Audun Lysbakken har svekket tillit hos velgerne
Av: Gunn Kari Hegvik, Lars Molteberg Glomnes og Ellen Viseth 1 av 3 mener han bør gå av som statsråd Heller ikke Lysbakkens egne velgere er uberørt av pengesaken: To av ti av de spurte som sier de vil stemme SV, sier de har fått mindre tillit til barne- og likestillingsminister Audun Lysbakken (SV) etter at hans departement ga 154000 kroner til SUs underbruk Jenteforsvaret. Flertallet av de spurte mener også at Lysbakken bør gå av som statsråd som følge av pengestøtten til SU-organisasjonen: En av tre spurte mener Lysbakken kan fortsette på toppen av Barne- og likestillingsdepartementet, mens flere, 35 prosent, mener Lysbakken bør gå av som statsråd som følge av pengesaken.Leder i Stortingets kontroll- og konstitusjonskomité, Anders Anundsen (Frp), sier det er åpenbart at Lysbakken nå har fått svekket tillit som statsråd. - Jeg mener at Lysbakken etter denne saken er svekket som statsråd. Det er fordi saken er dårlig behandlet og håndtert politisk. Disse tallene understreker viktigheten av at vi har folk i departementene som vi kan forvente at følger normal forvaltningspraksis og skaper tillit til beslutningene de tar, sier Anundsen til VG. - Hvilke konsekvenser har det for en statsråd at tillit til han er svekket? - Det er alvorlig for både statsråden og regjeringen. De er avhengig av at folk har tillit til dem. Så når en statsråd har svekket tillit, så er det en alvorlig situasjon for kollegiet og en uheldig situasjon for demokratiet, fordi forvaltningen er avhengig av at folk kan stole på at de beslutningene som tas, er tatt riktig, sier Anundsen.Flere medier skrev i går at Lysbakkens statssekretær, Kirsti Bergstø (SU), var den som drev pengestøtten til Jenteforsvaret gjennom i departementet - og det til tross for at embetsverket frarådet å gi penger til SU-organisasjonen. Men det endrer ikke Stortingets syn på saken, sier Anundsen. - En statssekretær handler på statsrådens vegne og da er det statsråden som har det fulle ansvaret. Alt statssekretæren gjør er på vegne av statsråden. Det er også hans ansvar å ha kvalifiserte medarbeidere under seg, sier Anundsen. På Twitter ble det i går spekulert hyppig i om Bergstø nå må gå av som statssekretær. Men det vil ikke ha noen betydning for Stortingets syn på Lysbakkens håndtering av saken, om Lysbakkens statssekretær går eller blir sittende, sier Anundsen. - Selv om han kvitter seg med henne, så vil ikke det bidra til å rette opp inntrykket som er skapt. Dersom han kvitter seg med henne, vil det fremstå som umusikalsk, sier Anundsen.Om kun to uker velges trolig Lysbakken som ny SV-leder. Flertallet av de spurte i InFacts måling for VG mener det vil være feil: 35 prosent sier Lysbakken ikke lenger er riktig person til å overta som leder etter pengesaken, mens 21 prosent mener han er riktig person. Men blant SVs egne velgere har Lysbakken fortsatt støtte - 67 prosent mener Lysbakken bør bli den neste SV-lederen. - Statsråd Lysbakken har ikke anledning til å kommentere denne i kveld, skriver Helge Skinnes, seniorrådgiver i Barne- og likestillingsdepartementet i en e-post til VG.
En av to velgere har fått svekket tillit til SV-statsråd Audun Lysbakken etter pengesaken, viser InFacts spørreundersøkelse for VG.